PMIndiaData/PMIndiaSum huggingface dataset:
மின்னணு மற்றும் தகவல் தொழில்நுட்பத் துறையில் இருதரப்பு ஒத்துழைப்பை மேம்படுத்த இந்தியா – அங்கோலா இடையே புரிந்துணர்வு ஒப்பந்தத்திற்கு அமைச்சரவை ஒப்புதல்

மின்னணு மற்றும் தகவல் தொழில்நுட்பத் துறையில் இருதரப்பு ஒத்துழைப்பை மேம்படுத்த இந்தியா மற்றும் அங்கோலா இடையே புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் ஒப்புதல் அளிக்கப்பட்டது. இந்த புரிந்துணர்வு ஒப்பந்தம் இ-நிர்வாகம், தகவல் தொழில்நுட்ப கல்விக்கான மனித வள மேம்பாடு, தகவல் பாதுகாப்பு, மின்னணு வன்பொருள் உற்பத்தி, தகவல் தொழில்நுட்பம் சார்ந்த மென்பொருள் தொழில், தொழில்மருத்துவம் உள்ளிட்டவற்றில் நெருக்கமான ஒத்துழைப்பை மேம்படுத்த விரும்புகிறது. பின்னணி: இருதரப்பு மற்றும் ஒத்துழைப்புக்கான பிராந்திய கட்டமைப்பின் கீழ் தகவல் மற்றும் தொடர்பு தொழில்நுட்பத்தின் வளர்ந்து வரும் மற்றும் முன்னணி பகுதிகளில் சர்வதேச ஒத்துழைப்பை மேம்படுத்தும் பணி மின்னணு மற்றும் தகவல் தொழில்நுட்ப அமைச்சகத்திற்கு அளிக்கப்பட்டுள்ளது. தகவல் மற்றும் தொடர்பு தொழில்நுட்பத்தில் நெருக்கமான ஒத்துழைப்பு மற்றும் தகவல் பரிமாற்றத்தை மேம்படுத்த மின்னணு மற்றும் தகவல் தொழில்நுட்ப அமைச்சகம் பல்வேறு நாடுகளில் உள்ள அமைப்புகள் / முகமைகளுடன் புரிந்துணர்வு ஒப்பந்தங்கள் உடன்படிக்கைகள் செய்து கொண்டுள்ளது. பல்வேறு நாடுகளுடன் ஒத்துழைப்பை விரிவுபடுத்த குறிப்பாக இந்திய அரசு மேற்கொண்டுள்ள புதிய முயற்சிகளின் காரணமான டிஜிட்டல் இந்தியா, மேக் இன் இந்தியா உள்ளிட்டவை காரணமாக ஆர்வம் கொண்ட தொழில்நுட்பத் துறை வர்த்தக வாய்ப்புகளை கண்டறிய தேவை அதிகரித்துள்ளது. தகவல் தொடர்புத் தொழில்நுட்பப் பகுதியில் இ-நிர்வாகம், தகவல் தொழில்நுட்ப கல்விக்கான மனிதவள மேம்பாடு, தகவல் பாதுகாப்பு, மின்னணு வன்பொருள் உற்பத்தி, தகவல் தொழில்நுட்பம் சார்ந்த மென்பொருள் துறை, தொலைமருத்துவம் உள்ளிட்டவற்றில் கண்ணோட்டம் கொண்ட முழுமையான புரிந்துணர்வு ஒப்பந்தத்திற்கான பேச்சுக்களில் மின்னணு மற்றும் தகவல் தொழில்நுட்ப அமைச்சகம் ஈடுபட்டது. இந்தப் பேச்சுக்களின் தொடர்ச்சியாக வரைவு புரிந்துணர்வு ஒப்பந்தம் இறுதி செய்யப்பட்டு, மாண்புமிகு வெளியுறவுத் துறை இணையமைச்சர் திரு. எம்.ஜே.அக்பர் மற்றும் அங்கோலா சார்பில் அந்நாட்டு சர்வதேச ஒத்துழைப்புக்கான அமைச்சர் திரு. டாமிங்கோஸ் கஸ்டோடியா வியிரா லோபஸ் ஆகியோரால் கையொப்பமிடப்பட்டது.
தில்லி காசநோய் உச்சிமாநாட்டை பிரதமர் நரேந்திர மோடி நாளை தொடங்கி வைக்கிறார்

தலைநகர் புதுதில்லியில் விஞ்ஞான் பவனில் நடைபெறும் தில்லி காசநோய் உச்சிமாநாட்டை பிரதமர் திரு நரேந்திர மோடி நாளை தொடங்கி வைக்கிறார். மத்திய சுகாதாரம் மற்றும் குடும்ப நலத்துறை, உலக சுகாதார அமைப்பின் தென்கிழக்காசியாவுக்கான மண்டல அலுவலகம் (SEARO) மற்றும் காநோய் தடுப்பு ஒத்துழைப்பு அமைப்பு ஆகியவை இணைந்து இந்த மாநாட்டிற்கு ஏற்பாடு செய்துள்ளன. “காசநோய் பாதிப்பு இல்லாத இந்தியா” பிரச்சார இயக்கத்தையும் இந்த நிகழ்ச்சியில் பிரதமர் தொடங்கிவைக்கிறார். இந்தப் பிரச்சார இயக்கம், காசநோய் ஒழிப்பு முனைப்புக்கான தேசிய செயற்திட்டத்தை ஒரு இயக்கம் போன்று மேற்கொள்ளும். காசநோயால் பாதிக்கப்பட்ட ஒவ்வொருவருக்கும், தரமான முறையில் நோய் கண்டறிதல், சிகிச்சை மற்றும் ஆதரவு கிடைப்பதை உறுதி செய்யும் நோக்கில், 12,000 கோடி ரூபாய் செலவில், அடுத்த 3 ஆண்டுகளில் மேற்கொள்ள, காசநோய் ஒழிப்பு தேசிய செயல்திட்டத்தில் வகை செய்யப்பட்டுள்ளது. தனியார் மருத்துவ மனைகளை நாடும், காசநோயாளிகள் மற்றும் காசநோய் கண்டறியப்படாதவர்களிடம் இந்நோய் பாதிப்பு உள்ளதா என்பதை கண்டறிந்து சிகிச்சை அளிப்பதற்கான பல்நோக்கு அணுகுமுறையை, புதிய தேசிய செயல்திட்டம் மேற்கொள்ளும். 2025 ஆம் ஆண்டுக்குள் காசநோயை ஒழிக்க வேண்டும் என்ற பிரதமரின் தொலைநோக்குத் திட்டத்தை, உலக சுகாதார அமைப்பின் நீடித்த வளர்ச்சிக்கான இலக்கிற்கு ஐந்தாண்டுகள் முன்னதாகவே செயல்படுத்தி முடிக்க, திருத்தப்பட்ட தேசிய காசநோய் தடுப்பு திட்டத்தில் வகை செய்யப்பட்டுள்ளது. இந்தத் திட்டத்தில் கடந்த 1997 ஆம் ஆண்டு முதல் 2 கோடிக்கும் மேற்பட்ட நோயாளிகளுக்கு சிகிச்சை அளிக்கப்பட்டுள்ளது.
உணவுப் பாதுகாப்பு துறை மற்றும் அதுதொடர்பான பிரிவுகளில் ஒத்துழைப்புக்காக இந்தியா மற்றும் ஆப்கானிஸ்தான் இடையே ஒத்துழைப்பு ஏற்பாட்டை மேற்கொள்ள மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், உணவு பாதுகாப்புத் துறை மற்றும் அது தொடர்பான துறைகளில் ஒத்துழைப்புக்காக சுகாதாரம் மற்றும் குடும்பநல அமைச்சகத்தின் இந்திய உணவுப் பாதுகாப்பு மற்றும் தரநிலை ஆணையத்துக்கும், ஆப்கானிஸ்தானின் வேளாண்மை, நீர்ப்பாசனம் மற்றும் கால்நடைத் துறை அமைச்சகத்துக்கும் இடையே ஒத்துழைப்பு ஏற்பாட்டில் கையெழுத்திடுவதற்கு ஒப்புதல் அளிக்கப்பட்டது. கீழ்க்கண்ட பிரிவுகளில் ஒத்துழைப்பு ஏற்படுத்தப்பட உள்ளது: அ. தகவல் பரிமாற்றம் மற்றும் தொடர்புக்கான வழிமுறையை உருவாக்குவது; ஆ. நலன்சார்ந்த தேர்வுசெய்யப்பட்ட பிரிவுகளில் தொழில்நுட்ப பரிமாற்றத்துக்கு வழிவகை செய்தல். குறிப்பாக, இறக்குமதி வழிமுறைகள், தரக் கட்டுப்பாட்டு செயல்பாடுகள், மாதிரி எடுத்தல், பரிசோதனை, பொதிகட்டுதல் மற்றும் லேபிள் ஒட்டுதல் பிரிவுகளில் தொழில்நுட்ப பரிமாற்றம். இ. கூட்டு கருத்தரங்குகள், பணிமனைகள், பயணங்கள், சொற்பொழிவுகள், பயிற்சித் திட்டம் போன்றவற்றுக்கு வழிவகை செய்தல்/ஏற்பாடு செய்தல். ஈ. ஒத்துழைப்பில் ஈடுபட்டுள்ளவர்கள், தங்களது பொறுப்புகளுக்குள் நலன் சார்ந்த மற்ற விவகாரங்களை பரஸ்பரம் முடிவுசெய்துகொள்ளலாம். இந்த ஒத்துழைப்பு ஏற்பாட்டு நடவடிக்கை மூலம், உணவு பாதுகாப்பு அமைப்பை மேம்படுத்துவதற்காக தகவல் பரிமாற்றப் பயிற்சி மற்றும் திறன் மேம்பாட்டு நடவடிக்கைகள் மற்றும் சிறந்த நடைமுறைகளை பரஸ்பரம் கற்றுக் கொள்வதற்கு வழி ஏற்படும்.
உத்தராகண்டின் பவுரியில் நிகழ்ந்த பேருந்து விபத்தில் நேரிட்ட உயிரிழப்பிற்கு பிரதமர் இரங்கல்

உத்தராகண்டின் பவுரியில் நிகழ்ந்த பேருந்து விபத்தில் நேரிட்ட உயிரிழப்பிற்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துள்ளார். விபத்தில் காயமடைந்தவர்கள் விரைவில் குணமடைய பிரதமர் விருப்பம் தெரிவித்துள்ளார். பிரதமர் அலுவலகம் வெளியிட்டுள்ள ட்விட்டர் பதிவில் தெரிவித்திருப்பதாவது: “உத்தராகண்டின் பவுரியில் நிகழ்ந்த பேருந்து விபத்தில் நேரிட்ட உயிரிழப்பு மனதை உருக்குகிறது. இந்த கோரமான தருணத்தில் உயிரிழந்தோரின் குடும்பத்தினருக்கு இரங்கல்களைத் தெரிவித்துக் கொள்கிறேன். விபத்தில் காயமடைந்தவர்கள் விரைவில் குணமடைவார்கள் என்று நம்புகிறேன். மீட்பு பணிகள் நடைபெற்று வருகின்றன. பாதிக்கப்பட்டவர்களுக்குத் தேவையான அனைத்து உதவிகளும் வழங்கப்படும்: பிரதமர் மோடி” •••••••••••••
கீழமை நீதிமன்றங்களுக்கான இரண்டாவது நீதித்துறை தேசிய ஊதியக் குழு அமைக்க மத்திய அமைச்சரவைக் குழு ஒப்புதல்

நாட்டில் கீழமை நீதிமன்றங்களுக்கு இரண்டாவது நீதித்துறை ஊதியக் குழுவை (SNJPC) அமைப்பதற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் குழுக் கூட்டத்தில் ஒப்புதல் அளிக்கப்பட்டது. இந்திய உச்ச நீதிமன்றத்தின் ஓய்வுபெற்ற நீதிபதி திரு. பி. வெங்கடராம ரெட்டி தலைமையில் இந்த ஊதியக் குழு அமைக்கப்படும். கேரள உயர் நீதிமன்றத்தின் முன்னாள் நீதிபதி திரு. ஆர். பசந்த் அதன் உறுப்பினராக இருப்பார். இந்த ஊதியக் குழு மாநில அரசுகளுக்கு 18 மாதங்களில் தனது பரிந்துரைகளை அளிக்கும். மாநிலங்களிலும் யூனியன் பிரதேசங்களிலும் உள்ள நீதிபதிகளின் தற்போதைய ஊதிய விகித முறை, பணி குறித்த நிலைகள் ஆகியவற்றை இந்தக் குழு ஆராயும். நாட்டி்ல் கீழமை நீதிமன்றங்களின் நீதிபதிகளின் ஊதிய விகித முறை, இதர படிகளை நிர்ணயிப்பதற்கான சில கோட்பாடுகளை வகுக்க இந்த ஊதியக் குழு உத்தேசித்துள்ளது. மேலும், நீதிபதிகளின் பணி நடைமுறை, பணி நிலைமை, பணிச்சூழல் மற்றும் ஊதியத்துடன் நீதிபதிகளுக்குக் கிடைக்கும் பல்வேறு படிகள், பலன்கள் ஆகியவற்றையும் ஆராயும். அவற்றைச் சீராக்குவது, எளிமைப்படுத்துவது குறித்தும் யோசனைகள் தெரிவிக்கும். ஊதியக் குழுவின் பணிகளைச் செயல்படுத்துவதற்குத் தேவையான நடத்தை விதிகள், நடைமுறைகள் ஆகியவற்றையும் ஊதியக் குழுவே வகுக்கும். நாடு முழுவதும் நீதிபதிகளுக்கு ஒரே சீரான ஊதிய விகிதம், பணி நிலமைகளை அமைப்பதற்கு ஊதியக் குழு திட்டமிட்டுள்ளது. நீதித்துறை நிர்வாகத்தில் திறமைமையை மேம்படுத்துவது, நீதித்துறையின் பலத்தை மேம்படுத்துவது ஆகியவற்றுக்கு இந்த ஊதியக் குழுவின் பரிந்துரைகள் பெரிதும் துணைபுரியும். அத்துடன், முந்தைய ஊதியக் குழு பரிந்துரைகளைச் செயல்படுத்தியதில் நேர்ந்த குறைபாடுகளை நீக்கவும் இந்தப் பரிந்துரைகள் உதவும்.
பிரதமர் தேசிய மலிவு விலை மருந்துகள் வழங்கும் திட்டம், இருதய ஸ்டெண்டுகள் மற்றும் செயற்கை மூட்டு பொருத்தப்பட்டு பயன்பெற்ற பயனாளிகளுடன் ஜூன் 7ம் தேதி பிரதமர் கலந்துரையாடல்

பிரதமர் பாரதீய மலிவு விலை மருந்து வழங்கும் திட்டப் பயனாளிகள் மற்றும் கட்டுபடியாகக் கூடிய விலையிலான இருதய ஸ்டெண்டுகள் மற்றும் செயற்கை மூட்டு பொருத்தப்பட்ட பயனாளிகளுடன் ஜூன் 7ம் தேதி காலை 9.30 மணிக்கு பிரதமர் திரு. நரேந்திர மோடி காணொலிக் காட்சி மூலம் கலந்துரையாடுகிறார். இந்த திட்டங்கள் எவ்வாறு மாற்றம் ஏற்பட்டது என்பது குறித்து நோயாளிகளின் வாழ்வில் குறிப்பாக ஏழைகளிடம் இருந்து முதன்மை பின்னூட்டத்தைப் பெறுவது இந்தக் கலந்துரையாடலின் நோக்கமாகும். இந்த ஒட்டுமொத்த கலந்துரையாடல்களும் நமோ செயலி, யூட்யூப், ஃபேஸ்புக் உள்ளிட்ட மாறுபட்ட சமூக ஊடக மேடைகளில் மேற்கொள்ளப்படும்.
மகளிர் சக்தியை வலுப்படுத்துவதற்கான கூட்டு உறுதிப்பாட்டிற்கு பிரதமர் பாராட்டு

மகளிர் சக்தியை வலுப்படுத்துவதற்கான 130 கோடி இந்தியர்களின் கூட்டு உறுதிப்பாட்டிற்கு பிரதமர் திரு நரேந்திர மோடி பாராட்டு தெரிவித்துள்ளார். இந்தியாவில் பெண் குழந்தைகளின் இறப்பு விகிதம் குறைந்து வருவது தொடர்பான மத்திய பெண்கள் மற்றும் குழந்தை நல அமைச்சர் திருமதி ஸ்மிருதி இராணியின் ட்விட்டர் பதிவு ஒன்றை மேற்கோள் காட்டி பிரதமர் வெளியிட்டுள்ள ட்விட்டர் செய்தியில் கூறியிருப்பதாவது: “இது, மகளிர் சக்தியை வலுப்படுத்துவதற்கான 130 கோடி இந்தியர்களின் கூட்டு உறுதிப்பாட்டை பிரதிபலிக்கும் மிகப்பெரிய சமிக்ஞையாகும்.” •••••••••••••
பிலிப்பைன்ஸ் புறப்படுவதற்கு முன் பிரதமர் வெளியிட்ட அறிக்கை

பிரதமர் திரு.நரேந்திர மோடி அவர்களின் பிலிப்பைன்ஸ் புறப்படுவதற்கு முன்பு வெளியிட்ட அறிக்கை வருமாறு. “நவம்பர் 12 முதல் மூன்று நாட்கள் பயணமாக மணிலாவில் நான் இருப்பேன். இது பிலிப்பைன்சிற்கு நான் செல்லும் முதல் இருதரப்பு பயணமாகும். நான் அங்கு ஆசியான்-இந்தியா மற்றும் கிழக்கு ஆசியா மாநாடுகளில் பங்கேற்க உள்ளேன். இவற்றில் நான் பங்கேற்பது, குறிப்பாக, ஆசியான் உறுப்பு நாடுகளுடனும், பொதுவாக இந்தோ-பசிபிக் பகுதியுடனும் நமது உறவை ஆழப்படுவதில் இந்தியாவின் உறுதிப்பாட்டை குறிப்பதாக அமையும். இம்மாநாடுகள் தவிர, ஆசியான் அமைப்பின் 50வது ஆண்டையொட்டி நடைபெறும் சிறப்பு கொண்டாட்டங்களிலும், பிராந்திய விரிவான பொருளாதார கூட்டு (ஆர்.சி.இ.பி.) தலைவர்களின் கூட்டம் மற்றும் ஆசியான் வணிக மற்றும் முதலீட்டு மாநாடு ஆகியவற்றில் நான் பங்கேற்கிறேன். ஆசியான் வணிக மற்றும் முதலீட்டு மாநாடு, ஒட்டுமொத்த வணிகத்தில் 10.85%-ஆக இருக்கும் ஆசியான் உறுப்பினர் நாடுகளுடனான வணிக உறவுகளில் உள்ள நமது நெருங்கிய கூட்டை மேலும் மேம்படுத்தும். பிலிப்பைன்சிற்கு நான் முதன்முறையாக செல்லும்போது, பிலிப்பைன்ஸ் அதிபர் மேன்மைமிகு திரு.ரோட்ரிகோ ட்யூட்ரேட் அவர்களுடனான இருதரப்பு சந்திப்பை எதிர்நோக்கியுள்ளேன். மேலும், பிற ஆசியான் மற்றும் கிழக்கு ஆசியா மாநாட்டு தலைவர்களுடனும் கலந்துரையாட உள்ளேன். மேலும், பிலிப்பைன்சில் உள்ள இந்திய சமூகத்தினருடன் தொடர்பு கொள்ளவிருப்பதை நான் எதிர்நோக்கியுள்ளேன். மணிலாவில் நான் தங்கியிருக்கும்போது, சர்வதேச அரிசி ஆராய்ச்சி நிறுவனம் (ஐ.ஆர்.ஆர்.ஐ.) மற்றும் மகாவீர் பிலிப்பைன்ஸ் பவுண்டேஷன் நிறுவனம் (எம்.பி.எப்.ஐ.) ஆகியவற்றிற்கும் நான் செல்லவிருக்கிறேன். சர்வதேச அரிசி ஆராய்ச்சி நிறுவனம் (ஐ.ஆர்.ஆர்.ஐ.), அறிவியல் ஆராய்ச்சி மற்றும் வளர்ச்சி மூலம் அரிசி விதை சிறந்த தரத்துடன் உருவாக்கியுள்ளதுடன், உணவு பற்றாக்குறை பிரச்சினைகளுக்கு தீர்வு காண சர்வதேச சமூகத்திற்கு உதவுகிறது. இந்திய அறிவியலாளர்கள் பலர் ஐ.ஆர்.ஆர்.ஐ.-ல் பணியாற்றி வருவதுடன், இத்துறையில் ஆராய்ச்சி மற்றும் வளர்ச்சிக்கு பங்காற்றி வருகின்றனர். 2017, ஜூலை, 12 அன்று எனது அமைச்சரவை, வாரணாசியில் தெற்காசிய பிராந்திய மையம் அமைப்பதற்கான ஐ.ஆர்.ஆர்.ஐ.-ன் முன்மொழிவிற்கு ஒப்புதல் அளித்தது. இதுவே பிலிப்பைன்ஸ் உள்ள தலைமையிடத்தை விட்டு வெளியிடத்தில் ஐ.ஆர்.ஆர்.ஐ.-யால் அமைக்கப்படும் முதல் ஆராய்ச்சி மையமாகும். வாரணாசி மையம், அரிசி உற்பத்தியை அதிகரிக்க உதவுதல், உற்பத்தி செலவினை குறைத்தல், மதிப்பை கூட்டுதல், விவசாயிகளின் திறன்களை பரவலாக்குதல் மற்றும் மேம்படுத்துதல் மூலம் விவசாயிகளின் வருவாயை அதிகரிக்க உதவும். மகாவீர் பிலிப்பைன்ஸ் பவுண்டேஷன் நிறுவனத்திற்கான (எம்.பி.எப்.ஐ.) எனது விஜயம், கால் இழந்தவர்களுக்கு இலவசமாக செயற்கை “ஜெய்ப்பூர் கால்”களை வழங்கும் அதன் நடவடிக்கைளுக்கு இந்தியாவின் ஆதரவை வெளிப்படுத்தும். 1989-ல் துவங்கப்பட்ட நாள் முதல் எம்.பி.எப்.ஐ., பிலிப்பைன்ஸில் ஏறக்குறைய 15,000 கால் இழந்தவர்களுக்கு ஜெய்ப்பூர் கால்களை பொருத்தி, அவர்கள் புதிய வாழ்க்கை வாழ உதவியுள்ளது. இந்த அறக்கட்டளையின் உன்னதமான மனிதாபிமான நடவடிக்கைகளுக்கு உதவும் வண்ணம் இந்தியா பொதுவான பங்களிப்பை அளித்து வருகிறது. மணிலாவிற்கான எனது பயணம், பிலிப்பைன்ஸ் உடனான இந்தியாவின் உறவிற்கு புதிய உத்வேகம் அளிப்பதுடன், ஆசியான் அமைப்புடனான நமது அரசியல்-பாதுகாப்பு, பொருளாதார மற்றும் சமூக-கலாச்சார தூண்களை மேலும் வலுப்படுத்தும் என நான் நம்புகிறேன். ”
ராஞ்சியில் ஆயுஷ்மான் பாரத் திட்டப் பயனாளிகளுடன் பிரதமர் கலந்துரையாடல்

பிரதமர் திரு நரேந்திர மோடி ஜார்க்கண்ட் மாநிலம் ராஞ்சிக்கு பிப்ரவரி 17 அன்று பயணம் மேற்கொண்டார். அங்கு அவர், ஆயுஷ்மான் பாரத் திட்டத்தின், தேர்ந்தெடுக்கப்பட்ட பயனாளிகளுடன் கலந்துரையாடினார். இந்த நிகழ்வில் ஜார்க்கண்ட் மாநிலத்தின் ஆளுநர் திருமிகு திரவுபதி மர்மு, முதல்வர் திரு ரகுவர்தாஸ் ஆகியோர் கலந்து கொண்டனர். முன்னதாக, ஜார்க்கண்ட் மாநிலம் ஹசாரிபக்கில் உரையாற்றிய பிரதமர், ஆயுஷ்மான் பாரத் திட்டம் ஜார்க்கண்ட் மாநிலத்தில்தான் துவக்கப்பட்டதாகவும், தற்போது இத்திட்டத்தால் நாடெங்கிலும் உள்ள லட்சக்கணக்கான மக்கள், ஆயிரக்கணக்கான ஜார்க்கண்ட் மக்கள் உட்பட, பயனடைந்துள்ளனர் என்றும் குறிப்பிட்டார். 2018 ஆம் ஆண்டு செப்டம்பர் மாதம் 23 ஆம் தேதி அன்று பிரதமர் திரு நரேந்திர மோடி, பிரதமரின் மக்கள் ஆரோக்கியத் திட்டமான ஆயுஷ்மான் பாரத்தை ராஞ்சியில் துவக்கி வைத்து, ஏழை மக்களுக்கு பெரிதும் பலனளிக்கும் முக்கியமான திட்டம் என்று குறிப்பிட்டார். ஏழை மக்களுக்கு, பெரும் மருத்துவமனை சிகிச்சை செலவுகளுக்கு முற்றுப்புள்ளி வைத்து அவர்களது நிதிச் சுமையை பெருமளவு குறைப்பதும், தரமான மருத்துவ வசதியை அவர்களுக்கு கிடைக்கச் செய்வதும்தான் பிரதமரின் மக்கள் ஆரோக்கியத் திட்டத்தின் நோக்கமாகும். இத்திட்டத்தின்கீழ், ஓராண்டுக்கு குடும்பம் ஒன்றுக்கு ஐந்துலட்சம் ரூபாய் மருத்துவக் காப்பீடு அளிக்கப்படுகிறது. இதனால், சுமார் ஐந்து கோடி மக்கள் பயனடைவார்கள். இது உலகின் மிகப்பெரிய மருத்துவக் காப்பீட்டுத் திட்டமாகும். இத்திட்ட பயனாளிகளின் எண்ணிக்கையானது, ஐரோப்பிய ஒன்றியத்தின் மக்கள் தொகைக்கோ, அமெரிக்கா, கனடா, மெக்சிகோ ஆகியவை சேர்ந்த மக்கள் தொகைக்கோ சமமானது ஆகும்.
பெங்களூருவில் நடைபெற்ற தஷமா சவுந்தர்ய லகரி பாராயணோத்சவ மகாசமர்ப்பணே நிகழ்ச்சியில் பங்கேற்றார் பிரதமர்

பெங்களூருவில் இன்று நடைபெற்ற தஷமா சவுந்தர்ய லகரி பாராயணோத்சவ மகாசமர்ப்பணே நிகழ்ச்சியில் பிரதமர் திரு. நரேந்திர மோடி கலந்துகொண்டார். சவுந்தர்ய லகரி என்பது ஆதி சங்கராச்சாரியார் உருவாக்கிய ஸ்லோகங்களின் தொகுப்பு ஆகும். இந்த நிகழ்ச்சியில், சவுந்தர்ய லகரியை பொதுமக்கள் கூட்டாக உச்சரித்தனர். நிகழ்ச்சியில் பேசிய பிரதமர் திரு.நரேந்திர மோடி, இந்த கூட்டு உச்சரிப்பு நிகழ்ச்சியின் சூழல், தனக்கு அதீத சக்தியை வழங்கியதைப் போன்று உணர்வதாக தெரிவித்தார். சில தினங்களுக்கு முன்பு கேதார்நாத்துக்கு பயணம் மேற்கொண்டதை பிரதமர் நினைவுகூர்ந்தார். தனது குறுகியகால வாழ்க்கையில், கேதார்நாத்தின் மலைப் பகுதியிலும், இந்தியா முழுவதும் உள்ள மற்ற பகுதிகளிலும் ஆதி சங்கரர் செய்த பணிகளைப் பார்த்து, தான் முழு ஆச்சரியம் அடைந்ததாக பிரதமர் கூறினார். வேதங்கள் மற்றும் உபநிடதங்கள் மூலம், இந்தியாவை ஆதி சங்கரர் ஒருங்கிணைத்துள்ளதாக பிரதமர் தெரிவித்தார். ஆதி சங்கரர் தொகுத்துள்ள சவுந்தர்ய லகரியுடன் சாதாரண மனிதர்கள், தங்களை இணைத்துக் கொள்ள முடியும் என்று பிரதமர் தெரிவித்தார். சமூகத்திலிருந்து கொடுமைகளை ஆதி சங்கராச்சாரியார் அகற்றியதாகவும், எதிர்கால சந்ததியினருக்கு கொடுமைகள் வராமல் தடுத்ததாகவும் பிரதமர் குறிப்பிட்டார். பல்வேறு கொள்கைகள் மற்றும் சிந்தனைகளிலிருந்து சிறந்த நடைமுறைகளை ஆதி சங்கரர் மனதில் எடுத்துக் கொண்டதாக பிரதமர் தெரிவித்தார். ஆதி சங்கராச்சாரியாரின் தவம், இந்திய கலாச்சாரத்தின் தற்போதைய வடிவிலும் நீடித்து இருப்பதாக அவர் தெரிவித்தார். இந்தக் கலாசாரம், அனைவராலும் ஏற்றுக் கொள்ளப்பட்டது மற்றும் ஒன்றாக முன்னோக்கிச் செல்வதாகவும் பிரதமர் தெரிவித்தார். இந்தக் கலாசாரமே புதிய இந்தியாவின் அடித்தளம் – அனைவரும் இணைவோம் அனைவரும் உயர்வோம் என்ற மந்திரத்தை பின்பற்றுவதாகவும் பிரதமர் குறிப்பிட்டார். இந்த வழியில், உலகில் நிலவும் அனைத்துப் பிரச்சினைகளுக்கும் இந்தியாவின் கலாச்சார பாரம்பரியம் தீர்வை அளிப்பதாகவும் பிரதமர் கூறினார். இந்தியாவில், இயற்கையை அழிப்பதைத் தடுக்க எப்போதுமே வலியுறுத்தப்பட்டு வருவதாக திரு. நரேந்திர மோடி தெரிவித்தார். ஏற்கனவே 350 ரூபாய்க்கும் மேலாக விற்கப்பட்ட எல்.இ.டி. பல்புகள், உஜாலா திட்டத்தின் கீழ், தற்போது 40 முதல் 45 ரூபாயில் கிடைப்பதாக பிரதமர் தெரிவித்தார். இதுவரை 27 கோடிக்கும் அதிகமான எல்.இ.டி. பல்புகள் விநியோகிக்கப்பட்டுள்ளன. இதன்மூலம், மின்சாரக் கட்டணத்திலும் சேமிக்க முடிகிறது என்று அவர் மேலும் தெரிவித்தார். உஜ்வாலா திட்டத்தின் மூலம், 3 கோடிக்கும் அதிகமான சமையல் எரிவாயு இணைப்புகள் வழங்கப்பட்டுள்ளதாகவும் பிரதமர் குறிப்பிட்டார். இது கிராமப்புற பெண்களின் வாழ்க்கையில் நேர்மறையான மாற்றத்தை ஏற்படுத்தியதோடு மட்டுமல்லாமல், தூய்மையான சுற்றுச்சூழலுக்கும் பங்களிப்பை செய்துள்ளது என்று பிரதமர் தெரிவித்தார். கல்வியின்மை, அறியாமை, ஊட்டச்சத்துக் குறைபாடு, கறுப்புப் பணம் மற்றும் ஊழல் போன்ற கொடுமைகளை இந்தியாவிலிருந்து அகற்ற முயற்சிகளை மேற்கொள்ள வேண்டிய நேரம் இது என்று பிரதமர் திரு. நரேந்திர மோடி கூறினார்.
டாக்டர் ராஜேந்திர பிரசாத்தை அவரது பிறந்தநாளில் பிரதமர் நினைவு கூர்ந்தார்

டாக்டர் ராஜேந்திர பிரசாத் அவர்களின் பிறந்தநாளையொட்டி பிரதமர் திரு நரேந்திர மோடி அவருக்குப் புகழஞ்சலி செலுத்தியுள்ளார். ட்விட்டரில் பிரதமர் கூறியிருப்பதாவது; “டாக்டர். ராஜேந்திர பிரசாத் அவர்களை அவரது பிறந்தநாளில் நினைவு கூர்கிறேன். முதுபெரும் தலைவரான அவர், தைரியத்தையும் அறிவார்ந்த ஆர்வத்தையும் வெளிப்படுத்தினார். அவர் இந்தியாவின் கலாச்சாரத்தில் உறுதியாக வேரூன்றியவர் மற்றும் இந்தியாவின் வளர்ச்சிக்கான எதிர்கால பார்வையையும் கொண்டிருந்தார்.”
தூய்மைக்கான சேவை இயக்கம் – செப்டம்பர் 15 ஆம் தேதி பிரதமர் தொடங்கிவைப்பார்

தூய்மைக்கான சேவை இயக்கத்தை பிரதமர் திரு. நரேந்திர மோடி, செப்டம்பர் 15 ஆம் தேதி தொடங்கிவைப்பார். 15 நாட்கள் நடைபெறும் இந்த இயக்கத்தின் விரிவான தொடக்க விழாவின் ஒரு பகுதியாக பிரதமர், நாடெங்கும் 18 இடங்களில் உள்ள பல தரப்பு மக்களிடம் காணொலி மூலம் கலந்துரையாடவுள்ளார். பள்ளி குழந்தைகள், படை வீரர்கள், பால் மற்றும் வேளாண், கூட்டுறவு சங்கத்தின் உறுப்பினர்கள், பத்திரிகையாளர்கள், உள்ளாட்சிப் பிரதிநிதிகள், ரயில்வே ஊழியர்கள், சுயஉதவிக் குழுக்கள், துப்புரவுப் பணியாளர்கள் மற்றும் பலருடன் பிரதமர் கலந்துரையாடுவார். அக்டோபர் 2, 2018 அன்று தூய்மை இந்தியா இயக்கம் 4 ஆண்டுகள் நிறைவு பெறுவதை முன்னிட்டும், மகாத்மா காந்தியின் 150 ஆவது ஆண்டின் தொடக்கத்தை முன்னிட்டும் பொதுமக்கள் பெருமளவில் தூய்மை பணியில் தங்களை ஈடுபடுத்திக் கொள்வதே தூய்மைக்கான சேவை இயக்கத்தின் நோக்கமாகும். இதற்கு முன்பு காணொலி மூலம் மக்களிடையே பேசிய பிரதமர், “இந்த இயக்கம் காந்தி அவர்களுக்கு நாம் செலுத்தும் மகத்தான அஞ்சலி ஆகும்” என்று குறிப்பிட்டார். தூய்மையான பாரதத்தை உருவாக்க மக்கள் அனைவரும் இந்த இயக்கத்தில் பங்கேற்று தங்களின் முயற்சியை வலுவாக்க வேண்டும் என்றும் பிரதமர் திரு. நரேந்திர மோடி கேட்டுக் கொண்டுள்ளார்.
உலகச் சுகாதார தினம்: பிரதமர் வாழ்த்து!

உலகச் சுகாதார தினத்தையொட்டி பிரதம மந்திரி திரு. நரேந்திர மோடி நாட்டு மக்களுக்குத் தமது வாழ்த்துகளைத் தெரிவித்துள்ளார். பிரதமர் தனது வாழ்த்துச் செய்தியில், “மானுட மேம்பாட்டுக்கு நல்ல ஆரோக்கியம் சுகாதாரம் அடித்தளம் ஆகும். இந்த உலக சுகாதார தினத்தில், அனைவரும் மிகச் சிறந்த உடல்நலத்துடன் வளர்ச்சியின், புதிய உயரங்களைத் தொடர்ந்து எட்டுவதற்கு வாழ்த்துகிறேன். “உலக சுகாதாரம்: எல்லோருக்கும் எல்லா இடத்திலும்” என்று உலகச் சுகாதார நிறுவனமும் இதர நிறுவனங்களும் தேர்ந்தெடுத்துள்ள கருத்துருவை நான் வரவேற்கிறேன். அனைவருக்கும் சுகாதாரத்துக்கான இந்தத் தேடலே “ஆயுஷ்மான் பாரத்” என்ற மிகப் பெரிய சுகாதார நலத் திட்டத்தை உருவாக்கத் தூண்டுகோலாக அமைந்தது” என்று குறிப்பிட்டார்.
மண்டல  ஊரக வங்கிகளின் மறு முதலீட்டுத் திட்டத்தை 2019 – 20 வரை   நீட்டிக்க மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், மண்டல ஊரக வங்கிகளின் மறு முதலீட்டுத் திட்டத்தை, மேலும் மூன்று ஆண்டுகளுக்கு, அதாவது, 2019 – 20 வரை நீட்டிக்க ஒப்புதல் அளிக்கப்பட்டது. இதன் மூலம் மண்டல கிராமிய வங்கிகள், இடர்பாடு மதிப்பீட்டுடன்கூடிய கையிருப்பு வீதத்தை குறைந்தபட்ச முதலீட்டை ஒன்பது சதவீத அளவுக்கு பராமரிக்க வகைசெய்யப்பட்டுள்ளது. விளைவுகள்: வலுவான முதலீட்டு கட்டமைப்பும், இடர்பாடு மதிப்பீட்டுடன் கூடிய குறைந்தபட்ச முதலீட்டு கையிருப்பு விகிதத்தை தேவையான அளவுக்கு பராமரிப்பதன் மூலம், மண்டல ஊரக வங்கிகளின் நிதி நிலைத்தன்மை உறுதி செய்யப்படுவதோடு, கிராமப் பகுதிகளின் கடன் தேவைகளைப் பூர்த்தி செய்வதிலும், உள்ளார்ந்த நிதி சேவையிலும், முக்கியப் பங்கு வகிக்க முடியும். விவரம்: நாட்டில் தற்போது 56 மண்டல ஊரக வங்கிகள் செயல்பட்டு வருகின்றன. 31 மார்ச் 2017 நிலவரப்படி(உத்தேசமாக), மண்டல கிராமிய வங்கிகள் ரூ.2,28,599 கோடி அளவுக்கு கடன் வழங்கியுள்ளன. இதில் முக்கியப் பிரிவுகளில் வழங்கப்பட்ட கடன் விவரம் வருமாறு: விவரம் கடன் தொகை (ரூ.கோடியில்) மொத்த கடன் % மொத்த முன்னுரிமைப் பிரிவு கடன் (பிஎஸ்எல்) 2,05,122 89.73% வேளாண்மை (பிஎஸ்எல்-ன்கீழ்) 1,54,322 67.51% சிறு&குறு விவசாயிகள் (வேளாண் ஒதுக்கீடு) 1,02,791 44.97% (ஆதாரம்: நபார்டு) மண்டல ஊரக வங்கிகளில் மறு முதலீடு செய்யும் திட்டம் 2010 -11 நிதியாண்டில் தொடங்கப்பட்டு, 2012-13 மற்றும் 2015-16ஆம் ஆண்டுகளில் இருமுறை நீட்டிக்கப்பட்டது. கடைசியாக, 31.03.2017வரை நீட்டிக்கப்பட்டது. மத்திய அரசின் பங்கான ரூ.1,450 கோடியில் 31 மார்ச் 2017 வரை, மொத்தம் ரூ.1107.20 கோடி, மண்டல கிராமிய வங்கிகளுக்கு விடுவிக்கப்பட்டுள்ளது. எஞ்சிய ரூ.342.80 கோடி, இடர்பாடு மதிப்பீட்டுடன் கூடிய குறைந்தபட்ச முதலீட்டு கையிருப்பு வீதம் ஒன்பது சதவீதத்திற்கும் குறைவாக உள்ள மண்டல கிராமிய வங்கிகளின் மறுமுதலீட்டு ஆதரவுக்காக, 2017-18, 2018-19 மற்றும் 2019-20ஆம் ஆண்டுகளில் வழங்கப்படும். மறு முதலீடு தேவைப்படும் மண்டல ஊரக வங்கிகளை அடையாளம் காண்பதும், எவ்வளவு முதலீட்டுத் தொகை வழங்கவேண்டும் என்பதும், நபார்டு வங்கியுடன் கலந்தாலோசித்து முடிவு செய்யப்படும். 2018-19ஆம் ஆண்டுக்கான பட்ஜெட் உரையில், நிதியமைச்சர் வெளியிட்ட அறிவிப்பு தவிர, வலுவான நிதி கட்டமைப்பை கொண்டுள்ள மண்டல ஊரக வங்கிகள், மத்திய அரசு, மாநில அரசு மற்றும் ஆதரவு வங்கி அல்லாத, வகைகளில் முதலீடு திரட்ட அனுமதிக்கப்படும். பின்னணி: கிராமப்புறங்களை சேர்ந்த சிறு மற்றும் குறு விவசாயிகள், விவசாயத் தொழிலாளர்கள், கைவினைஞர்கள் மற்றும் சிறுதொழில் முனைவோர், விவசாயம், வர்த்தகம், வணிகம், தொழில் மற்றும் உற்பத்தி சார்ந்த பணிகளை மேற்கொள்வதற்கு தேவையான கடன் உள்ளிட்ட வசதிகளை ஏற்படுத்தித் தரும் நோக்குடன், மண்டல ஊரக வங்கிகள் ஏற்படுத்தப்பட்டன. மண்டல ஊரக வங்கிகள் மத்திய அரசு, மாநில அரசு மற்றும் சம்பந்தப்பட்ட ஆதரவு வங்கியின் முறையே 50%, 15% மற்றும் 35% என்ற விகிதாச்சார முதலீட்டில் நடத்தப்படுகின்றன. ==============
இராணுவ தினத்தையொட்டி பிரதமர் தனது வாழ்த்துகளைத் தெரிவித்துள்ளார்

இராணுவ தினத்தையொட்டி பிரதமர் திரு.நரேந்திர மோடி தனது வாழ்த்துகளைத் தெரிவித்துள்ளார் “இராணுவ தினத்தில், வீரர்கள், முன்னாள் வீரர்கள் மற்றும் அவர்களது குடும்பத்தினருக்கு எனது வாழ்த்துகளைத் தெரிவித்துக் கொள்கிறேன். தேசத்தை பாதுகாப்பதிலும் மற்றும் இயற்கை பேரரழிவுகள் மற்றும் இதர சம்பவங்களின்போதும் மனிதாபிமான முயற்சிகளில் முன்னோடியாக விளங்கும் நமது இராணுவத்தின் மீது ஒவ்வொரு இந்திய குடிமகனும், அசைக்கமுடியாத நம்பிக்கையையும், பெருமையும் கொண்டுள்ளார்கள். நமது இராணுவம், என்றும் தேசத்தை முன்னிறுத்தும். நாட்டை பாதுகாக்கும் பணியின்போது தங்களது இன்னுயிரை ஈந்த சிறந்த வீரர்களை நான் வணங்குகிறேன். அத்தகைய வீரமிக்க கதாநாயகர்களை இந்தியா ஒருபோதும் மறக்காது.” என பிரதமர் தெரிவித்துள்ளார்.
இளம் ஐ.ஏ.எஸ். அலுவலர்களுடன் பிரதமர் கலந்துரையாடினார்

மத்திய அரசில் உதவி செயலர்களாக சமீபத்தில் நியமிக்கப்பட்ட 170 இளம் ஐ.ஏ.எஸ் அலுவலர்களுடன் பிரதமர் திரு. நரேந்திர மோடி இன்று கலந்துரையாடினார். களப் பயிற்சி குறித்த அவர்களின் அனுபவங்களை பகிர்ந்து கொள்வதற்கு பிரதமர் அவர்களை ஊக்குவித்தார். பொது மக்களின் பங்களிப்பு, தகவல் ஓட்டத்தின் முறை, வளங்களை சிறந்த முறையில் பயன்படுத்துதல், ஆட்சிமுறையில் மக்களின் நம்பிக்கை போன்ற நல்லாட்சிமுறை குறித்த சில அம்சங்களை அவர்களுடன் பிரதமர் விவாதித்தார். ஊரக சுயாட்சி திட்டம், வளமான பாரதம் போன்ற சமீபத்திய திட்டங்கள் குறித்தும் இந்த சந்திப்பின் போது விவாதிக்கப்பட்டது. மத்திய பிரதமர் அலுவலக இணை அமைச்சர், டாக்டர். ஜிதேந்திர சிங் மற்றும் ஊழியர்கள் மற்றும் பயிற்சி துறையின் மூத்த அலுவலர்களும் இந்த நிகழ்ச்சியின்போது உடன் இருந்தனர்.
விஷ்வ உமையாதம் வளாகத்திற்கு பிரதமர் அடிக்கல் நாட்டினார்

அகமதாபாத் ஜஸ்பூரில் விஷ்ய உமையாதம் வளாகத்திற்கு பிரதமர் திரு நரேந்திர மோடி இன்று (04.03.2019) அடிக்கல் நாட்டினார். இந்த நிகழ்ச்சியில் உரையாற்றிய அவர், நமது சமுதாயத்தை வலுப்படுத்துவதில், சாதுக்களும், மடாதிபதிகளும் ஆற்றிய பங்கை யாரும் மறந்துவிட முடியாது என்று குறிப்பிட்டார். விலைமதிப்பில்லாத அறிவுரைகளை அவர்கள் நமக்கு அளித்திருக்கிறார்கள் என்று தெரிவித்த பிரதமர், தீமைக்கு எதிராகவும், ஒடுக்குமுறைக்கு எதிராகப் போராடும் வலிமையையும், அவர்கள் நமக்கு தந்திருக்கிறார்கள் என்றார். கடந்த காலம் நமக்கு தந்த சிறந்தவற்றை உள்வாங்கிக் கொள்ளவும், அதே நேரத்தில் மாறும் காலத்திற்கு ஏற்ப நம்மை மாற்றிக்கொள்ளும் ஆற்றலையும் சாதுக்களும், மடாதிபதிகளும் கற்றுத் தந்திருப்பதாக பிரதமர் கூறினார். மக்கள் நலனுக்கான முன்முயற்சிகளைப் பற்றி குறிப்பிட்டப் பிரதமர், மத்திய அரசுக்கு எதையும் சிறிய அளவில் செய்வது ஏற்புடையது அல்ல என்றும், சமுதாயத்தின் அனைத்துத் தரப்பு மக்களும் பயனடையும் வகையில் பெரிய அளவில் அரசு எப்போதும் செயல்பட்டு வருவதாகவும் தெரிவித்தார். சமுதாய அளவில், இளைய தலைமுறைக்கு மிக உயர்தரமான கல்வியைத் தரவேண்டும் என்று வலியுறுத்துவது மிக முக்கியமானது என்று பிரதமர் குறிப்பிட்டார். மா உமியா-வில் நம்பிக்கை உள்ளவர்கள், பெண் சிசுக் கொலையை ஒரு போதும் ஆதரிக்கமாட்டார்கள் என்று பிரதமர் உறுதிபடக் கூறினார். பாலினப் பாகுபாடு அற்ற சமத்துவமான சமுதாயத்தை உருவாக்க உதவுமாறு மக்களை பிரதமர் கேட்டுக் கொண்டார்.